Document ID: 32001L0033

Komisijas Direktīva 2001/33/EK
(2001. gada 8. maijs),
ar kuru groza dažus pielikumus Padomes Direktīvai 2000/29/EK par aizsardzības pasākumiem pret tādu organismu ievešanu un izplatību Kopienā, kas ir kaitīgi augiem vai augu produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu un izplatību Kopienā, kas ir kaitīgi augiem vai augu produktiem [1], un jo īpaši tās 14. panta c) apakšpunktu,
ņemot vērā Dānijas, Francijas, Īrijas, Itālijas, Austrijas, Portugāles un Apvienotās Karalistes pieprasījumu,
tā kā:
(1) Spriežot pēc Apvienotās Karalistes un Zviedrijas sniegtās informācijas, pēc pašvaldību sistēmas reorganizācijas ir jāmaina attiecīgo aizsargājamo zonu pašreizējais saraksts saistībā ar Dendroctonus micans Kugelan un Leptinotarsa decemlineata Say.
(2) Ir jāmaina daži noteikumi par aizsardzības pasākumiem, kas veicami Dānijā pret Bemisia tabaci Genn. Eiropas populācijām un tomātu plankumainības vīrusu, Portugālē pret Gonipterus scutellatus Gyll., Apvienotajā Karalistē un Īrijā pret Pissodes spp. Eiropas sugām, bet Francijā, Itālijā un Austrijā pret Erwinia amylovora (Burr.) Winsl. et al., ņemot vērā minēto organismu pašreizējo izplatību šajās valstīs.
(3) Šie grozījumi ir izdarīti saskaņā ar attiecīgo dalībvalstu pieprasījumu.
(4) Šajā direktīvā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 2000/29/EK I līdz IV pielikumu groza saskaņā ar šīs direktīvas pielikumu.
2. pants
Līdz 2001. gada 21. maijam dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tos piemēro no 2001. gada 22. maija. Dalībvalstis par to tūlīt informē Komisiju. Dalībvalstīm pieņemot šos tiesību aktus, tajos iekļauj atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka kārtību, kas jāievēro, izdarot šādu atsauci.
Dalībvalstis tūlīt iepazīstina Komisiju ar savu tiesību aktu svarīgākajiem noteikumiem, kas pieņemti jomā, uz kuru attiecas šī direktīva. Komisija par to informē pārējās dalībvalstis.
3. pants
Šī direktīva stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 2001. gada 22. maija.
4. pants
Šī direktīva ir adresēta dalībvalstīm.
Briselē, 2001. gada 8. maijā

Labels: 20
18
16
6